Puolueet ovat tarvittaessa valmiit ottamaan käyttöön valmiuslain, jos nykyinen lainsäädäntö ei saa koronaviruksen leviämistä kuriin.

Näin Sanna Marin kommentoi medialle koronakokouksen jälkeen.

Hallituksen ja oppositiopuolueiden yhteinen koronakokous Helsingin Säätytalossa venyi lopulta kolmituntiseksi.

Ensimmäiset kaksi tuntia puolueet kuulivat asiantuntijoiden näkemyksiä, viimeinen tunti keskusteltiin valmiuslaista, joka mahdollistaisi muun muassa koulujen ja päiväkotien sulkemiset tällä hetkellä koronan suhteen käytössä olevaa tartuntatautilakia tehokkaammin ja laajemmin.

Opposition kokoomus ja perussuomalaiset ovat vaatineet hallitukselta nykyistä järeämpiä toimia koronaviruksen leviämisen suhteen.

Pääministeri Sanna Marin (sd) muistutti kokouksen jälkeen, että torstain kokouksessa ei alunperinkään ollut tarkoitus tehdä varsinaista päätöstä valmiuslain käyttöönotosta, vaan se vaatii vielä laajempaa harkintaa ja yhteistä päätöksentekoa tasavallan presidentin ja eduskunnan kanssa.

Oikeusministeri Anna-Maja Henriksson (r) ei kokouksesta poistuessaan osannut arvioida, kuin nopeasti valmiuslaki mahdollisesti saataisiin voimaan, jos siihen päädytään.

Marin kuvaili, että illan kokouksessa esitettiin paljon kysymyksiä ja ”kaikkiin niihin vastattiin”. Marinilla itsellään oli puolueille kaksi kysymystä.

Ensinnäkin se, pitäisikö eduskuntaryhmien mielestä siirtyä kovempiin toimiin kuin tällä hetkellä on päätetty.

– Tässä ryhmien kannat poikkesivat. Toiset olivat valmiita kovempiinkin rajoitustoimiin, osan mielestä oli vielä liian aikaista sanoa millaisia toimia ja missä vaiheessa tarvitaan, Marin kertoi.

Toinen kysymys liittyi varsinaisen valmiuslain käyttöönottoon, jos nykyinen lainsäädäntö ei riitä hillitsemään koronaviruksen leviämistä.

– Kaikki ryhmät totesivat, että tällaisessa tilanteessa he antaisivat tukensa valmiuslaille. Tästä vallitsi aika lailla yksituumaisuus, pääministeri totesi.

Lyhyesti sanottuna puolueet ovat valmiita ottamaan käyttöön valmiuslain, mutta käyttöönoton ajankohdasta puolueilla on erimielisyyksiä.

Marin korosti, että hänen mielestään koronaviruksen torjunnan poliittisissa toimenpiteissä ei ole kysymys hallitus vastaan oppositio -asetelmasta.

– Tässä ei pitäisi olla kyse politikoinnista. Olemme yhteisellä asialla ja kävimmekin aiheesta hyvin suoran ja rehellisen keskustelun kaikkien puolueiden kesken, Marin kiitteli.

Torstain aikana on erityisesti sosiaalisessa mediassa ollut kuvia suomalaisista kaupoista, joista on hamstrattu muun muassa pastaa ja vessapaperia.

Pääministeri Marin halusikin rauhoittaa kansalaisia.

– Kaupoista saa ruokaa vielä huomennakin. Elintarvikehuolto toimii tällä hetkellä, siitä ei kannata kantaa huolta, Marin totesi.

– Ymmärrän, että tilanne aiheuttaa huolta ja pelkoa, se on luonnollista ja ymmärrettävää, mutta haluan rauhoittaa ihmisiä, että yhteiskunta selviää tästäkin. Meillä on hyvä terveydenhuollon henkilökunta ja suomalaiset ovat järkeviä ihmisiä, jotka noudattavat terveydenhuollon suosituksia.

LUE MYÖS Koronahamsterit tyhjentävät nyt kauppojen hyllyjä – vessapaperista tuli selviytymistaistelun symboli

Pitkä kokous

Kokous alkoi Säätytalolla kello 18.

Ensimmäisten joukossa paikalle saapunut perussuomalaisten ryhmäjohtaja Ville Tavio totesi perussuomalaisten ehdottavan koulujen sulkemista kolmeksi viikoksi.

– Parempi ylireagoida kuin alireagoida, Tavio sanoi.

Hän piti hallituksen esitystä yli 500 hengen yleisötilaisuuksien perumisesta riittämättömänä ja sanoi perussuomalaisilla olevan ”kattava toimenpidelista” Säätytalon kokoukseen.

Toisen oppositiopuolueen kokoomuksen puheenjohtaja Petteri Orpo oli Säätytalon portailla samoilla linjoilla Tavion kanssa.

– Miksi emme toimisi jo nyt, mieluummin yli- kuin alireagoiden. Tuemme kaikkia toimia lainsäädännön puitteissa.

Orpo sanoi odottavansa hallitukselta tiukkaa ja selkeää otetta.

Pääministeri Marin kommentoi Säätytalolle tullessaan opposition vaatimuksia todeten, että poliitikkojen pitäisi kuunnella asiantuntijoita.

Iltalehden Lauri Pajusen tekstilivepäivitykset Säätytalolta löytyvät tästä:

PS ja kokoomus näyttävät vihreää

Perussuomalainen eduskuntaryhmä päätyi torstaina pidetyssä ryhmäkokouksessa vaatimaan valmiuslain käyttöönottoa, jotta koronaviruksen leviämisen hidastaminen onnistuu tehokkaimmalla mahdollisella tavalla.

Ryhmä esittää myös koulujen ja päiväkotien välitöntä sulkemista. PS uskoo tämän onnistuvan valtakunnallisesti hallituksen suosituksella.

Kokoomuksen ryhmäjohtaja Kai Mykkänen kommentoi Iltalehdelle eduskunnassa, ettei kokoomus vastusta valmiuslain käyttöönottoa.

Pitkän kokouksen jälkeen Sanna Marin asteli median eteen ja kertoi, että päätöksiä ei tänään tehty. JOHN PALMÉN

Mikä valmiuslaki?

Viranomaisten toimivaltuuksia poikkeusolojen aikana koskeva uusi valmiuslaki tuli voimaan 1.3.2012.

Valmiuslain tarkoituksena on poikkeusoloissa suojata väestöä sekä turvata sen toimeentulo ja maan talouselämä, ylläpitää oikeusjärjestystä, perusoikeuksia ja ihmisoikeuksia sekä turvata valtakunnan alueellinen koskemattomuus ja itsenäisyys.

LUE MYÖS Puolueet pohtivat torstaina valmiuslain käyttöön ottamista - tällainen se on

Jos valtioneuvosto, yhteistoiminnassa tasavallan presidentin kanssa, toteaa maassa vallitsevan poikkeusolot, voidaan valtioneuvoston asetuksella (käyttöönottoasetus) säätää valtuuslain oikeuksia rajoittavien säännösten soveltamisen aloittamisesta, Tieteen termipankki kertoo.

Valmiuslaki mahdollistaa muun muassa alueelliset rajoittamistoimenpiteet, julkisen sektorin toiminnan rajoittamisen, isojen kauppakeskusten sulkemiset, matkustajalaiva- ja lentoliikenteen kieltämisen sekä päiväkotien, koulujen ja yliopistojen sulkemiset.